《赠陈师道判官》
宋代·郭祥正

自从梅老死，诗言失平淡。我欲回众航，力弱不可缆。

栖迟二十年，时时漫孤啖。忽逢陈夫子，两目海水湛。

为我聊一吟，粹芳超俗艳。又如赵氏璧，毫发绝瑕玷。

愈多愈精好，璀璀摘骊颔。借令李杜在，决敌未应敢。

低头亟趋降，吞声就诛贬。招来君尚谦，且曰吾与点。

穷朝把樽酒，金斝红浪飐。胡为眷幕府，半百尚壈坎。

幽兰没萧艾，明珠混野芡。何当叩相阁，斯人愿收敛。

置之翰林中，万丈看光焰。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。